修行頌
作者：慧能
朝代：唐

paragraphs: 說通及心通，如日處虛空。
惟傳頓教法，出世破邪宗。
教即無頓漸，迷悟有遲疾。
若學頓教法，愚人不可悉。
說即須萬般，合離還歸一。
煩惱暗宅中，常須生惠日。
邪來因煩惱，正來煩惱除。
邪正悉不用，清淨至無餘。
菩提本清淨，起心即是妄。
淨性在妄中，但正除三障。
世間若修道，一切盡不妨。
常見自己過，與道即相當。
色類自有道，離道別覓道。
覓道不見道，到頭還自惱。
若欲見真道，行正即是道。
自若無正心，暗行不見道。
若真修道人，不見世間過。
若見世間非，自非却是左。
他非我無罪，我非自有罪。
但自去非心，打破煩惱碎。
若欲化愚人，是須有方便。
勿令彼有疑，即有菩提現。
法元在世間，於世出世間。
勿離世間上，外求出世間。
邪見是世間，正見出世間。
邪正悉打却，菩提性宛然。
此但是頓教，亦名爲大乘。
迷來經累劫，悟則剎那間。
（同前）。